
Sugárkövetés GPU támogatással

Az optikai sugárkövető raytracing, vagy raycasting algoritmusok impresszív, részletgazdag és valósághű grafikai szemléltetést tesznek lehetővé. A rekurzív sugárkövetés módszere már régóta ismert, a fénysugarak útját visszafele követve, a fénytan törvényeinek megfelelően számíthatunk tükröződést, árnyékot és akár fénytörést is. A sugárkövetés szépsége abban rejlik, hogy a többi képalkotó algoritmushoz képest ez áll a legközelebb a fizikai valósághoz.
A modern grafikus kártyák inkrementális képszintézist alkalmaznak a térbeli világ objektumainak leképzésére. Ez a módszer elvonatkoztat a pixelek atomi jellegétől, és a takarási, illetve árnyalási számításokat az objektumtér egy magasabb szintjén végzi el. Ez a módszer azonban azt feltételezi, hogy a virtuális világban csak sokszögek találhatóak, ezért minden felületet sokszögekkel kell közelítenünk. A grafikus kártyák kifejezetten erre az algoritmusra specializálódtak, ám szerencsére az utóbbi időben sok általános célú felhasználásra irányuló törekvés jelent meg. Ez tette lehetővé, hogy a grafikus hardvereken olyan számításigényes algoritmusokat is hatékonyan meg tudjunk valósítani, mint például a rekurzív sugárkövetés.
A kutatásom célja olyan rekurzív sugárkövető rendszer megvalósítása, ami valós időben képes valószerű grafikus szemléltetésre egy napjainkban már átlagosnak számító grafikus hardveren.
A sugarak és háromszögek metszéspontjának meghatározása az algoritmus leginkább erőforrás-igényes folyamata. Sajnos nem áll rendelkezésünkre olyan heurisztikus módszer, amellyel meg lehetne állapítani, hogy pontosan mely háromszögeket kell vizsgálni egy adott sugár esetében. A számítás optimalizálása érdekében ezért a modelltérben elhelyezkedő objektumokra először térfelosztást alkalmazok. Kutatásom része egy térbeli hierarchikus adatszerkezetet tároló formátum fejlesztése volt, amely hatékonyan tárolható és használható a grafikus kártyán.
A sugárkövetéses képalkotás eredményének megjelenítésére sikerült egy speciális módszert kidolgozni. A fény együtthatónkénti kezelése nemcsak a rendszer memória sávszélesség igényét csökkentette, hanem lehetőséget adott a fény nagy dinamikatartományú megjelenítésére.
Kutatásom eredményeként igazolódott, hogy a valósidejű sugárkövetéshez nincs szükségünk ipari felszerelésre, vagy szervertermekre. Egy átlagos, asztali munkaállomás videokártyájával is képesek lehetünk magas képfrissítési frekvenciát elérni.



